b'\n_START_ARTICLE_\nPijus XII\n_START_SECTION_\nBiografija\n_START_PARAGRAPH_\nEugenio Pacelli gim\xc4\x97 Romoje 1876 m. kovo 2 d. kilmingoje \xc5\xa1eimoje \xe2\x80\x93 jis buvo Vatikano laikra\xc5\xa1\xc4\x8dio"L\'Osservatore Romano" \xc4\xafk\xc5\xabr\xc4\x97jo Markantonijaus Pacelli an\xc5\xabku, popie\xc5\xbeiaus Leono XIII finansinio konsultanto Ernesto Pecelli s\xc5\xabn\xc4\x97nu ir Vatikano teisinink\xc5\xb3 vadovo Filippo Pacelli s\xc5\xabnumi. Studijavo filosofij\xc4\x85 Grigaliaus universitete. Kunigu \xc4\xaf\xc5\xa1ventintas 1899 m. baland\xc5\xbeio 2 d. Vatikano sekretoriate \xc4\xafra\xc5\xa1ytas 1901 m. 1920 m. paskirtas apa\xc5\xa1tali\xc5\xa1kuoju nuncijumi Vokietijoje. Lai\xc5\xa1ke kardinolui Pietro Gasparri 1923 m. ra\xc5\xa1\xc4\x97, kad nacionalsocialistinis jud\xc4\x97jimas yra antikataliki\xc5\xa1kas ir antisemiti\xc5\xa1kas. 1929 m. gruod\xc5\xbeio 16 d. tapo kardinolu. 1930 m. tapo Vatikano valstyb\xc4\x97s sekretoriumi. Pasi\xc5\xbeym\xc4\x97jo diplomatiniais geb\xc4\x97jimais, tarpininkavo sprend\xc5\xbeiant konfliktus \xe2\x80\x93 1934 m. Meksikoje ir 1936 m. Ispanijos pilietinio karo metu._NEWLINE_1939 m. kovo 2 d. Pacelli tapo popie\xc5\xbeiumi. Pasirinko Pijaus XII vard\xc4\x85. 1939 . i\xc5\xa1leido pirm\xc4\x85j\xc4\x85 enciklik\xc4\x85 Sumni pontificatus, kurioje pasmerk\xc4\x97 valstyb\xc4\x97s sudievinim\xc4\x85, moral\xc4\x97s ir religingumo praradim\xc4\x85, kviet\xc4\x97 taikiai spr\xc4\x99sti konfliktus. 1940 m. nepripa\xc5\xbeino Lietuvos aneksijos ir leido toliau veikti Lietuvos pasiuntinybei prie \xc5\xa0ventojo Sosto. Antrojo pasaulinio karo metais kviet\xc4\x97 valstybi\xc5\xb3 vadovus \xc4\xafgyvendinti penki\xc5\xb3 dali\xc5\xb3 taikos program\xc4\x85, grie\xc5\xbetai laik\xc4\x97si neutraliteto, pasisak\xc4\x97 prie\xc5\xa1 holokaust\xc4\x85, ta\xc4\x8diau veng\xc4\x97 atviros konfrontacijos su naci\xc5\xb3 Vokietija. 1942 m. u\xc5\xbemezg\xc4\x97 diplomatinius santykius su Japonija. 1943 m. diplomatin\xc4\x97mis priemon\xc4\x97mis nutrauk\xc4\x97 \xc5\xbeyd\xc5\xb3 tr\xc4\x97mim\xc4\x85 \xc4\xaf koncentracijos stovyklas Slovakijoje, nurod\xc4\x97 teikti \xc5\xbeydams pagalb\xc4\x85 vienuolynuose ir Ba\xc5\xbeny\xc4\x8diai priklausan\xc4\x8diose \xc4\xafsteigose. Po Antrojo pasaulinio karo r\xc4\x97m\xc4\x97 nusiginklavimo politik\xc4\x85, pasmerk\xc4\x97 katalik\xc5\xb3 bendradarbiavim\xc4\x85 su komunistais. I\xc5\xa1leido apie 40 enciklik\xc5\xb3, i\xc5\xa1 kuri\xc5\xb3 svarbiausioji \xe2\x80\x93 apa\xc5\xa1tali\xc5\xa1koji konstitucija Munificentissimus Deus apie \xc5\xa0v\xc4\x8d. Mergel\xc4\x97s Marijos \xc4\x97mim\xc4\x85 dangun. Sutrumpino pasninko laik\xc4\x85 prie\xc5\xa1 \xc5\xa0v. Komunijos pri\xc4\x97mim\xc4\x85. 1948 m. patvirtino Lietuvi\xc5\xb3 \xc5\xa1v. Kazimiero kolegij\xc4\x85 Romoje. 1950 m. paskelb\xc4\x97 archeologini\xc5\xb3 tyrim\xc5\xb3 \xc5\xa0v. Petro bazilikoje rezultatus, kuriais patvirtinta, jog po bazilikos altoriumi rastas \xc5\xa0v. Petro kapas. Sudar\xc4\x97 konkordatus su Latvija, Bavarija, Lenkija, Rumunija, Badenu, Austrija, Vokietija, Jugoslavija, Portugalija. U\xc5\xbemezg\xc4\x97 diplomatinius santykius su musulmoni\xc5\xa1komis valstyb\xc4\x97mis Egiptu, Indonezija, Sirija, Turkija, Iranu, Pakistanu. Mir\xc4\x97 1958 m. spalio 9 d.\n_START_SECTION_\nBeatifikacija\n_START_PARAGRAPH_\n2007 m. gegu\xc5\xbe\xc4\x97s 8 d. \xc5\xa0vent\xc5\xb3j\xc5\xb3 kanonizacijos kongregacija prad\xc4\x97jo Pijaus XII beatifikacijos proces\xc4\x85. Kitas \xc5\xbeingsnis tur\xc4\x97t\xc5\xb3 b\xc5\xabti palaimintojo titulo suteikimas.'